Diari Oficial de la Generalitat Valenciana


Sumari del DOGV 9216, del 16-11-2021 (2021/11627)

RESOLUCIÓ de 2 de novembre de 2021, de la Presidència de l'Acadèmia Valenciana de la Llengua, per la qual es dona publicitat al caràcter normatiu dels continguts recollits en l'aplicació informàtica Gramàtiques Normatives Valencianes.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9216

Data del DOGV
:   16-11-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/11835


Data del document
:   02-11-2021

Organisme emissor
:   Acadèmia Valenciana de la Llengua

Tipus de document
:   Resolució

Descriptors 

:   * llengua oficial
    * lingüística
    * legislació

RESOLUCIÓ de 2 de novembre de 2021, de la Presidència de l'Acadèmia Valenciana de la Llengua, per la qual es dona publicitat al caràcter normatiu dels continguts recollits en l'aplicació informàtica Gramàtiques Normatives Valencianes. [2021/11166]  
L'Estatut d'Autonomia de la Comunitat Valenciana, en la redacció atorgada per la Llei orgànica 1/2006, de 10 d'abril, determina que «l'Acadèmia Valenciana de la Llengua és la institució normativa de l'idioma valencià» (article 6.8). Així mateix, li assigna la funció de «determinar i elaborar, en el seu cas, la normativa lingüística de l'idioma valencià», i prescriu que «la normativa lingüística de l'Acadèmia Valenciana de la Llengua és d'aplicació obligatòria a totes les administracions públiques de la Comunitat Valenciana» (article 41).  
D'altra banda, l'article 26 de la Llei 7/1998, de 16 de setembre, de la Generalitat Valenciana, de Creació de l'Acadèmia Valenciana de la Llengua, preveu que «el Ple de l'AVL determinarà, en l'àmbit de les seues competències, les resolucions que han de ser publicades al Diari Oficial de la Generalitat Valenciana. En tot cas, es publicaran al DOGV les que afecten el Diccionari, la Normativa i les Entrades que l'Acadèmia aprove».  
Fent ús de la seua funció normativa, el Ple de l'AVL, en la sessió celebrada el dia 2 de desembre de 2005, aprovà, per mitjà de l'Acord 19/2005, la Gramàtica normativa valenciana. El 16 de novembre de 2006 fou presentada al públic l'edició impresa d'aquesta obra, publicada dins de la col·lecció «Textos normatius», núm. 2, de l'Acadèmia Valenciana de la Llengua (ISBN 21-016-1887-5), i es posà a lliure disposició dels usuaris en la pàgina web d'aquesta institució. La Presidència de l'Acadèmia donà publicitat a l'obra normativa en el Diari Oficial de la Generalitat Valenciana núm. 5.399, de 30 de novembre de 2006.  
  
Posteriorment, el Ple de l'AVL, en la sessió celebrada el dia 8 de novembre de 2013, aprovà, per mitjà de l'Acord 38/2013, el text de la Gramàtica valenciana bàsica, editada en la col·lecció «Textos normatius», núm. 3, de l'Acadèmia Valenciana de la Llengua (ISBN 477-92-459-8762-0), que també es posà a lliure disposició dels usuaris en la pàgina web d'aquesta institució. La Presidència de l'Acadèmia donà publicitat a l'obra normativa en el Diari Oficial de la Generalitat Valenciana núm. 7.810, de 21 de juny de 2016.  
A més d'aquests corpus gramaticals, el Ple l'Acadèmia Valenciana de la Llengua aprovà unes modificacions puntuals en l'Acord 31/2018, d'1 de juny, sobre algunes convencions ortogràfiques, i l'Acord 22/2021, de 4 de juny, pel qual es resolen les qüestions ortogràfiques que quedaven pendents en l'Acord del Ple núm. 31/2018, d'1 de juny, així com altres observacions complementàries. Aquests acords foren publicats en la pàgina web de la institució. Així mateix, el Diari Oficial de la Generalitat Valenciana núm. 9.205, de 29 d'octubre del 2021, publicà l'Acord 22/2021, de 4 de juny, i la regulació definitiva dels accents diacrítics aprovada en l'Acord 31/2018, d'1 de juny.  
  
Atés que el 26 d'abril del 2021 començà a funcionar l'aplicació informàtica Gramàtiques Normatives Valencianes, que conté actualitzada tota la normativa gramatical oficial aprovada per l'Acadèmia Valenciana de la Llengua.  
Per tal de facilitar als usuaris una ferramenta que continga de manera integrada tota la normativa gramatical, resolc:  
  
Primer  
Fer públic que la normativa lingüística oficial de l'idioma valencià en matèria gramatical és aquella que figura en la versió vigent en cada moment en l'aplicació informàtica Gramàtiques Normatives Valencianes (https://www.avl.gva.es/gnv/).  
  
Segon  
Determinar que, pel seu caràcter normatiu, els continguts de l'aplicació Gramàtiques Normatives Valencianes, d'acord amb el que establixen l'article 41 de l'Estatut d'Autonomia i l'article 5 de la Llei 7/1998, de 16 de setembre, de Creació de l'AVL, seran d'aplicació obligatòria a totes les administracions públiques de la Comunitat Valenciana; a les institucions de la Generalitat; als poders públics; a la resta d'administracions públiques, al sistema educatiu; als mitjans de comunicació, i a les entitats, organismes i empreses de titularitat pública o que compten amb finançament públic.  
  
València, 2 de novembre del 2021.- El president: Ramon Ferrer Navarro.